
Családi és nem családi vállalatok teljesítménye a magyar járműiparban

Kulcsszavak: járműipar; családi vállalatok; nem családi vállalatok, teljesítményelemzés; versenyképesség
A járműipar meghatározó ágazata a magyar gazdaságnak, amely az elmúlt években is folyamatosan fejlődik. Egyik kiemelt területe a feldolgozóiparnak, mivel nagymértékben járul hozzá az exporthoz és a munkahelyteremtéshez, valamint a technológiai innováció fejlődéséhez. Jelenleg is több, mint 8 000 milliárd Forint értékű beruházás van folyamatban az iparágban. A családi és nem családi autóipari vállalatok között számos érdekes különbség figyelhető meg, amelyek hatással vannak a vállalatok működésére, stratégiáira, döntéshozatali mechanizmusaira és hosszú távú céljaikra. Dolgozatunkban a magyarországi közúti járműgyártással foglalkozó családi és nem családi vállalatok helyzetének és teljesítményének elemzését tűztük ki célul a 2019–2023 közötti időszakban. Elemzésünket az OPTEN adatbázis adatai alapján készítettük el, amelyben leszűrésre kerültek a Magyarországon közúti járműgyártással foglalkozó vállalatok. Az elemzésbe 204 vállalat beszámoló adatai és egyéb releváns információi kerültek bevonásra. A dolgozatban értékelésre kerültek az iparágban alkalmazott likviditási és teljesítménymérési mutatók, melyek segítségével elemeztük a családi és nem családi vállalkozások gazdasági eredményeinek alakulását az öt éves időintervallumban. A kutatás célja, hogy meghatározza a legfontosabb trendeket, valamint feltárja a családi és nem családi vállalatok közötti pénzügyi beszámoló adatokból tükröződő különbségeket. A felmérés eredményei hozzájárulnak a családi és nem családi autóipari vállalatok közötti pénzügyi teljesítmény különbségek megértéséhez, különösen a fenntarthatóság és versenyképesség szempontjából. Az eredmények fontos betekintést nyújtanak a vállalati válsághelyzet (COVID-19) kezelés eredményeinek eltéréseibe, illetve a piaci trendekhez való alkalmazkodásba. Ezáltal hasznos információval szolgálnak mind az akadémiai, mind az üzleti és politikai döntéshozók számára.



